Nokså små (rundt 1 centimeter), litt brede, blanke trebukker. De er svarte med gule eller rødlige tverrbånd eller andre tegninger på dekkvingene, pronotum kan også være mer eller mindre rødlig. Oversiden er uten påfallende hår. Antennene er kraftige og sagtakkede. Pronotum er omtrent så bredt som dekkvingene på det bredeste, betydelig bredere enn langt, med rundede sider, bredest litt foran bakhjørnene. Dekkvingene er bredest ved "skuldrene", avsmalnende bakover. Beina er forholdsvis korte, ikke fortykkede.